Krieket is in die vroeë 19de eeu deur die Engelse na die stede Kilkenny en Ballinasloe in Ierland gebring. In die 1830’s het die spel begin versprei; baie van die klubs wat in die volgende 30 jaar gestig is bestaan tot vandag toe. Die eerste Ierse nasionale span het in 1855 teen die Here uit Engeland in Dublin gespeel. In die 1850’s was die Engelsman Charles Lawrence as afrigter verantwoordelik vir die ontwikkeling van die spel in Ierland. In die 1850’s en 1860’s is Ierland vir die eerste keer deur professionele spanne besoek. Ierland se eerste wedstryd teen die Marylebone Krieketklub (MKK) was in 1858.
Ná die 1902-toer na Engeland – waar Ierland van vier wedstryde een gewen, twee gelykop gespeel en een nederlaag gely het – het Ierland vir ’n verdere vyf jaar nie eersterangse krieket gespeel nie. Alhoewel die Iere in 1894 teen Suid-Afrika verloor het – Ierland se eerste wedstryd teen ’n toetsnasie – het Ierland Suid-Afrika in 1904 geklop; hul eerste oorwinning oor ’n toetsnasie. In 1909 is die eerste jaarlikse eersterangse wedstryd tussen Ierland en Skotland aangebied, en vanaf 1924 is ’n jaarlikse wedstryd teen die MKK gereël.
Die Iere het tot in 1999 jaarlikse eersterangse wedstryde teen die Skotte gespeel, net onderbroke deur die wêreldoorloë, maar al hul ander krieketwedstryde was van toerende internasionale spanne afhanklik, wat dit as gerieflik beskou het om ’n besoek aan Ierland tydens hul toere in te sluit, al dan nie. Ierland was soms egter in staat om toetsnasies tydens hierdie geleenthede te verras, byvoorbeeld het hulle in 1928 Wes-Indië met 60 lopies tydens ’n driedaagse wedstryd in Dublin verslaan; dit was Ierland se eerste oorwinning oor Wes-Indië. In 1969 het die Ierse span tydens ’n wedstryd in Sion Mills, Tyrone, ’n Wes-Indiese span, insluitende Clive Lloyd en Clyde Walcott, met 9 paaltjies verslaan, nadat hulle Wes-Indië vir 25 uitgeboul het. Dit was die laaste keer wat Ierland ’n toerende span verslaan het tot in 2003, wanner hulle Zimbabwe met 10 paaltjies verslaan het.
Die twee wedstryde sonder uitslag was genoeg om Ierland tot die Super 8 te laat vorder. In hul laaste groepwedstryd is Ierland deur Wes-Indië met 8 paaltjies verslaan. Tydens die Super 8 het Ierland sy vyf wedstryde teen onderskeidelik Engeland, Suid-Afrika, Nieu-Seeland, Australië en Sri Lanka verloor, maar hulle was in staat om ’n oorwinning met 74 lopies oor die toetsnasie Bangladesj, die destyds negende beste span in die wêreld, aan te teken. Die Ierse span het ’n heldeverwelkoming in Dublin verkry.
Ierland het 17 EDI-wedstryde in 2010 gespeel, 11 gewen (insluitende ’n oorwinning oor Bangladesj) en ses verloor. Ierland is tydens die T20-wêreldbeker 2010 in Suid-Afrika in April en Mei uitgeskakel, nadat hulle deur Wes-Indië verslaan en die wedstryd teen Engeland uitgespoel is.
Die Krieketwêreldbeker 2011 het in Februarie en Maart plaasgevind en is deur Bangladesj, Indië en Sri Lanka saam aangebied. Alhoewel Ierland nie tot die volgende rondte kon deurdring nie, het hulle ’n geskiedkundige oorwinning oor Engeland aangeteken. Ierland het Engeland met 3 paaltjies verslaan en Kevin O'Brien het die vinnigste honderdtal in die krieketwêreldbekergeskiedenis aangeteken, nadat hy dié prestasie binne 50 aflewerings behaal het. Nadat hulle Engeland se telling van 327 oorgesteek het, het Ierland die rekord vir die hoogste suksesvolle lopiejaag in die krieketwêreldbekergeskiedenis behaal.
Ierland het vir die Krieketwêreldbeker 2015 gekwalifiseer, en is tot die EDI-kampioenskap bevorder, waarvolgens hulle die Wêreldkrieketliga verlaat het, maar nie die Interkontinentale beker nie. In hul eerste wedstryd tydens die Krieketwêreldbeker het Ierland Wes-Indië met 4 paaltjies verslaan, nadat hulle 304 lopies gejaag het met nog 25 aflewerings oor.
Deutrom het reeds in 2009 ’n brief vir die IKR gestuur, waarin hy die voorneme van sy raad om vir volle lidmaatskap aansoek te doen verklaar het – ’n moontlike pad na toetskrieket toe – en om duidelikheid oor dié proses te verkry. Die voormalige Australiese kolwer Jason Gillespie het gesê dat indien Ierland toetsstatus sal verkry, sal "dit groot nuus vir wêreldkrieket wees, en dit sou ’n massiewe positiewe verhaal vir die wêreldspel wees." Ná Ierland se oorwinning oor Wes-Indië tydens die Krieketwêreldbeker 2015 het die voormalige snelbouler Michael Holding gesê dat die IKR onmiddellik toetsstatus aan Ierland moet toeken: "hulle moet nou erken word". Die IKR het in 2015 verduidelik dat Ierland in 2019 toetsstatus sal verkry, indien hulle die Interkontinentale beker 2015–17 wen en die tiende geplaaste toetsnasie tydens ’n vier-toetsreeks in 2018 verslaan.
Gedurende IKR-toernooie word die borg se embleem op die nie-voorarm se mou verskuif, en die woord IRELAND verskyn in wit op die middel van die trui.
Nes ander vername krieketnasies soos Australië, Bangladesj, Engeland, Indië, Nieu-Seeland, Pakistan, Sri Lanka, Suid-Afrika, Wes-Indië en Zimbabwe beskik Ierland oor geen amptelike tuisstadion vir sy nasionale span nie. Die Ierse nasionale krieketspan span vir hul krieketwedstryde eerder ’n verskeidenheid stadions dwarsdeur Ierland in.